Մարիա Շելլ

Մարիա Շելլ (գերմ.` Maria Schell, ամբողջ անունը` Մարիա Մարգարետ Աննա Շելլ (Maria Margarete Anna Schell), ), ավստրիական ծագումով շվեյցարական դերասանուհի։ 1950-1960-ական թվականների գերմանալեզու կինեմատոգրաֆի առավել հայտնի դերասանուհիներից մեկն է։

Կենսագրությունը 

Մարիա Շելլը ծնվել է շվեյցարիական գրող Գերման Ֆերդինանդ Շելլի և վիեննական դերասանուհի Մարգարետե Նոե ֆոն Նորդբերգի ընտանիքում։ Իր եղբայրներ Մաքսիմիլիան Շելլի, Կառլ Շելլի և քրոջ` Իմմի Շելլի հետ միասին, Մարիան մեծացել է Ավստրիայում։ Ավստրիայի Գերմանիային միավորվելուց հետո, նրանց ընտանիքը 1938 թվականին տեղափոխվել է Ցյուրիխ։

1942 թվականին Մարիան թողել է իր ուսումը կոմերցիոն գործերում` այն բանից հետո, երբ նրա դերասանական տաղանդը նկատել է Զիգֆրիտ Շտայները։ Նրա կինոդեբյուտը կայացել է  «Քարհատարան» («Փլուզում» 1942թ.) կինոնկարում։ Չունենալով մասնագիտական կրթություն, Մարիա Շելլը սկսել է ուսումնասիրել դերասանական վարպետություն և մի քանի թատերական խմբերից ստացել է աշխատանքային առաջարկներ։ 1948 թվականին Մարիան իր ուշադրությունը կրկին սևեռել է կինեմատոգրաֆի վրա։

Մարիա Շելլի առաջին գլխավոր դերը «Հրեշտակը շեփորով» («Վիեննական հեծելախումբ» 1948թ.) կինոնկարում էր։ 1954 թվականին նկարահանված Հելմուտ Կոյտների «Վերջին կամուրջը» կինոնկարը, Կաննի կինոփառատոնում Մարիա Շելլին բերեց մրցանակ` կանացի լավագույն դերի համար։ Նույն թվականին նա արժանացավ նաև Վենետիկի կինոփառատոնի Վոլպիի գավաթին` «Ժերվեզա» կինոնկարում լվացարարուհու գլխավոր դերը կատարելու համար։ Այդ ֆիլմը առաջադրվել էր նաև «Օսկար» մրցանակի, որպես օտարալեզու լավագույն ֆիլմ։ Հոլիվուդում գտնվելու ժամանակ, Մարիան ծանոթացել էր Յուլ Բրինների հետ, ով առաջարկել էր նրան նկարահանվել «Կարամազով եղբայրները» (1958թ.) կինոնկարում։ Մարիա Շելլը նկարահանվել է նաև Գերի Կուպերի, Գլեն Ֆորդի, Մառլոն Բրանդոյի, Սյուզի Դելերի, Մարչելլո Մաստրոյանիի և այլ կինոաստղերի հետ։

1960-ական թվականներին Մարիան կրկին վերադարձավ թատրոնի բեմ, աշխատելով նաև հեռուստատեսությունում։ Վերջին անգամ Մարիա Շելլը էկրանին հայտնվել է 1996 թվականին` «Հանցագործության վայրը» հեռուստասերիալում։ Կյանքի վերջին տարիները նա անց է կացրել միայնության մեջ` Կարինտիայի Պրայտենեգ համայնքում գտնվող իր հայրական տանը։ 2002 թվականին Մաքսիմիլիան Շելլը նրա մասին նկարահանել է «Իմ քույր Մարիան» վավերագրական կինոնկարը։

Անձնական կյանքը 

1957-1965 թվականներին Մարիա Շելլը ամուսնացած է եղել ռեժիսոր Հորստ Հեխլերի հետ, իսկ 1966-1986 թվականներին` ռեժիսոր Ֆայտ Ռելինի հետ։ Առաջին ամուսնությունից ունեցել է մեկ որդի, իսկ երկրորդից` մեկ դուստր։ Դուստրը` Մարի-Թերեզը, նույնպես դերասանուհի է դարձել։

1991 թվականին Մարիա Շելլը փորձել էր ինքնասպանություն գործել։ Այդ հանգամանքը գրավել էր բազմաթիվ լրատվամիջոցների ուշադրությունը։ Նա մահացել է 2005 թվականի ապրիլի 26-ին` թոքաբորբից և թաղված է Պրայտենեգում` իր մոր կողքին։

Մասնակի ֆիլմագրությունը

Ծանոթագրություններ 

Շվեյցարացի դերասանուհիներ
Ավստրիացի դերասանուհիներ
Ավստրիացի կինոդերասանուհիներ
Թատրոնի դերասանուհիներ
Ավստրիական «Գիտության և արվեստի համար» պատվո խաչի ասպետներ